Tatăl lui Neymar neagă ce a scris presa spaniolă. De această dată, el şi fiul său nu îl vor ajuta pe Dani Alves
Tatăl lui Neymar a anunţat, joi, în social media, la o zi după ce un tribunal spaniol a stabilit o cauţiune de un milion de euro pentru eliberarea lui Dani Alves din închisoare, că de această dată el şi fiul său nu îl vor ajuta pe conaţionalul lor.
"După cum toată lumea ştie, la început l-am ajutat pe Dani Alves, fără nicio legătură cu vreun proces.
În acest al doilea moment, într-o situaţie diferită de cea precedentă, în care instanţele spaniole au decis deja în privinţa condamnării, se speculează şi se încearcă să se asocieze numele meu şi al fiului meu cu o chestiune care astăzi nu mai ţine de noi.
Sper ca Daniel să găsească alături de propria familie toate răspunsurile pe care le caută. Pentru noi, pentru familia mea, această chestiune s-a încheiat.
Punct!", a notat tatăl lui Neymar pe Instagram.
Miercuri, La Vanguardia a scris că familia Neymar ar fi fost de acord să plătească cauţiunea pentru Alves.
Brazilianul Dani Alves poate fi eliberat condiţionat din închisoare pe o cauţiune de un milion de euro, după ce a executat aproximativ un sfert din sentinţa de patru ani şi jumătate pentru viol, a decis miercuri un tribunal din Barcelona.